Paġna IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 166(4) u l-Artikolu 292, flimkien mal-Artikolu 153(2) u l-Artikolu 153(1)(b), tiegħu, Wara li kkunsidra l-proposta mill-Kummissjoni Ewropea Apprendistati ta' kwalità u effettivi li jwasslu għal taħlita ta' ħiliet relatati max-xogħol, esperjenza u tagħlim imsejsa fuq ix-xogħol u kompetenzi ewlenin li jiffaċilitaw id-dħul taż-żgħażagħ fis-suq tax-xogħol, kif ukoll il-progressjoni tal-karrieri tal-adulti u t-transizzjoni fl-impjiegi. Huma jagħmlu parti tas-sistemi formali ta' edukazzjoni u taħriġ vokazzjonali (EVT) u jeżistu b'mod parallel ma' tagħlim ibbażat fuq ix-xogħol u/jew perkorsi vokazzjonali oħra. Skemi ta' apprendistati mfassla sew huma ta' benefiċċju kemm għall-impjegaturi kif ukoll għall-istudenti kif ukoll għar-rinfurzar tal-ħolqa bejn id-dinja tax-xogħol u d-dinja tal-edukazzjoni u t-taħriġ. Standards ta' kwalità għolja jevitaw li l-apprendistati jkunu mmirati lejn impjiegi b'ħiliet baxxi u taħriġ inadegwat li jagħmlu ħsara lir-reputazzjoni tagħhom. Minbarra li jipprovdu mogħdija għall-eċċellenza, l-apprendistati ta' kwalità jistgħu ukoll jikkontribwixxu għat-trawwim ta' ċittadinanza attiva u inklużjoni soċjali permezz tal-integrazzjoni ta' individwi ta' sfondi soċjali u personali differenti fis-suq tax-xogħol. Apprendistati ta' kwalità u effettivi huma stabbiliti permezz ta' sħubijiet strutturati li jinvolvu lill-partijiet ikkonċernati rilevanti kollha, b'mod partikolari lis-sħab soċjali, lin-negozji, lill-korpi intermedji bħall-kmamar tal-industrija, tal-kummerċ u tas-snajja", lill-organizzazzjonijiet professjonali u settorjali, lill-istituzzjonijiet tal-edukazzjoni u tat-taħriġ vokazzjonali, lill-organizzazzjonijiet taż-żgħażagħ u tal-ġenituri, kif ukoll lill-awtoritajiet lokali, reġjonali u nazzjonali. Mill-2013 'l hawn, il-Kummissjoni, f'kooperazzjoni mal-Istati Membri u mal-partijiet ikkonċernati rilevanti, ppromwoviet il-provvista, il-kwalità u l-immaġni tal-apprendistati permezz tal-Alleanza Ewropea għall-Apprendistati, li s'issa mmobilizzat iktar minn 700 000 offerta għal apprendistati, għal taħriġiet prattiċi jew offerti għall-ewwel xogħol. Inizjattivi mmexxija min-negozji bħall-Patt Ewropew għaż-Żgħażagħ immobilizzaw iktar offerti u għenu biex jippromwovu s-sħubijiet bejn in-negozji u l-edukazzjoni madwar l-Unjoni. Is-sħab soċjali transindustrijali Ewropej ġabru evidenza li tibni fuq il-kwalità u l-kosteffettività tal-apprendistati permezz tal-ħidma parallela tagħhom u permezz tad-Dikjarazzjoni Konġunta tagħhom Favur Viżjoni Komuni tal-Apprendistati minn Ġunju 2016 li kienet il-bażi għall-opinjoni dwar Viżjoni Komuni għal Apprendistati ta' Kwalità u Effettivi u għal Tagħlim Imsejjes fuq ix-Xogħol adottata fit-2 ta' Diċembru 2016 mill-Kumitat Konsultattiv dwar it-Taħriġ Vokazzjonali (ACVT). Sabiex jiġi żgurat involviment saħansitra aktar profond u ġenerali tal-partijiet ikkonċernati, il-Kummissjoni organizzat smigħ f'żewġ stadji, fit-30 ta' Marzu u fis-7 ta' Ġunju 2017, ma' sħab soċjali transindustrijali u settorjali Ewropej, u l-kmamar tal-kummerċ, tal-industrija u tas-snajja'. Permezz tal-Karta Ewropea tal-Kwalità tal-2012 dwar l-Internships u l-Apprendistati, il-Forum Ewropew taż-Żgħażagħ ħeġġeġ lill-pajjiżi Ewropej, lill-istituzzjonijiet Ewropej u lis-sħab soċjali jistabbilixxu jew isaħħu oqfsa legali ta' kwalità għall-apprendistati. Is-sħab soċjali Ewropej, il-Kummissjoni Ewropea u l-Presidenza Litwana tal-Kunsill tal-Unjoni Ewropea impenjaw ruħhom biex jikkontribwixxu għall-provvista, għall-kwalità u għall-attraenza tal-apprendistati f'Dikjarazzjoni Konġunta li tistabbilixxi l-Alleanza Ewropea għall-Apprendistati fit-2 ta' Lulju 2013. Id-Dikjarazzjoni tal-Kunsill dwar l-Alleanza Ewropea għall-Apprendistati mill-15 ta' Ottubru 2013 innotat li l-effikaċja u l-attraenza tal-apprendistati jenħtieġ li titħeġġeġ bl-aderenza ta' dawn għal diversi prinċipji ta' gwida komuni. Taħt il-proċess ta' Kopenħagen għall-kooperazzjoni Ewropea dwar l-edukazzjoni u t-taħriġ vokazzjonali, il-Konklużjonijiet ta' Riga tat-22 ta' Ġunju 2015, approvati mill-Ministri inkarigati mill-edukazzjoni u mit-taħriġ vokazzjonali, għamlu t-tagħlim imsejjes fuq ix-xogħol fil-forom kollha tiegħu, b'attenzjoni speċjali għall-apprendistati, u l-iżvilupp ta' mekkaniżmi ta' garanzija tal-kwalità, tnejn mill-ħames prijoritajiet Ewropej għall-perijodu 2015-2020. Il-Grupp ta' Ħidma tal-2020 tal-Edukazzjoni u t-Taħriġ dwar l-Edukazzjoni u t-Taħriġ Vokazzjonali żviluppa 20 prinċipju ta' gwida dwar apprendistati u tagħlim imsejjes fuq ix-xogħol b'rendiment għoli matul il-mandat tiegħu tal-2014-2015. Fir-rapport tiegħu dwar Erasmus+ u għodod oħra għat-trawwim tal-mobilità fl-edukazzjoni u fit-taħriġ vokazzjonali – approċċ ta' tagħlim tul il-ħajja tal-4 ta' Marzu 2016, il-Parlament Ewropew sejjaħ għal miżuri li jiżguraw standards ta' kwalità għall-apprendistati. Fil-Komunikazzjoni tagħha tal-10 ta' Ġunju 2016 dwar Aġenda Ġdida għall-Ħiliet għall-Ewropa, il-Kummissjoni tenniet is-sostenn tagħha għas-sħab soċjali biex javvanzaw ir-riżultati tal-proġetti konġunti tagħhom, pereżempju billi jistabbilixxu qafas tal-kwalità għall-apprendistati. Id-Dikjarazzjoni ta' Ruma tal-25 ta' Marzu 2017 tinkludi l-wegħda ta' ħidma favur Unjoni fejn iż-żgħażagħ jirċievu l-aqwa edukazzjoni u taħriġ u jistgħu jistudjaw u jsibu impjiegi mal-kontinent kollu. Il-Pilastru Ewropew tad-Drittijiet Soċjali pproklamat fis-17 ta' Novembru 2017 jistabbilixxi għadd ta' prinċipji għas-sostenn ta' swieq tax-xogħol u sistemi ta' protezzjoni soċjali ġusti u li jaħdmu tajjeb, inkluż id-dritt għal edukazzjoni u għal taħriġ ta' kwalità u inklużivi, biex jiġu żgurati ħiliet li huma rilevanti għas-suq tax-xogħol u għall-parteċipazzjoni fis-soċjetà. Il-proposta tal-Kummissjoni għal Rakkomandazzjoni tal-Kunsill dwar it-traċċar tal-gradwati adottata fit-30 ta' Mejju 2017 għandha l-għan li ttejjeb id-disponibbiltà ta' informazzjoni kwalitattiva u kwantitattiva dwar x'jagħmlu l-gradwati, inklużi l-apprendisti, wara li jlestu l-edukazzjoni u t-taħriġ tagħhom. Il-Fondi Strutturali u ta' Investiment Ewropej (2014-2020), jiġifieri l-Fond Soċjali Ewropew (FSE) u l-Fond Ewropew għall-Iżvilupp Reġjonali (FEŻR), kif ukoll Erasmus+, il-programm tal-Unjoni għall-Kompetittività tal-Intrapriżi u l-Intrapriżi Żgħar u Medji (COSME), il-Programm tal-Unjoni għall-Impjiegi u l-Innovazzjoni Soċjali (EaSI), u l-Inizjattiva favur l-Impjieg taż-Żgħażagħ (YEI), jipprovdu sostenn għall-apprendistati. Dan l-aħħar, il-Parlament Ewropew u l-partijiet ikkonċernati talbu lill-Kummissjoni biex issaħħaħ il-mobilità fit-tul tal-apprendisti madwar l-UE, biex iż-żgħażagħ jiġu pprovduti bl-opportunità li jiżviluppaw kemm ħiliet speċifiċi għall-impjiegi kif ukoll kompetenzi importanti. Il-Kummissjoni wieġbet billi fil-programm Erasmus+ introduċiet attività ġdida msejħa Erasmus Pro li b'mod speċifiku ssostni internships itwal barra mill-pajjiż. Fir-rapporti tagħha dwar il-Garanzija għaż-Żgħażagħ mill-2015 u mill-2017, il-Qorti Ewropea tal-Awdituri tirrakkomanda li l-Kummissjoni tiżviluppa kriterji ta' kwalità għall-apprendistati u offerti oħra sostnuti permezz ta' din l-inizjattiva. Fehim komuni fost l-Istati Membri dwar apprendistati ta' kwalità u effettivi jsostni l-isforzi tagħhom għar-riforma u għall-immodernizzar tas-sistemi ta' apprendistati li jipprovdu tagħlim eċċellenti u perkors tal-karriera. Fehim komuni jikkontribwixxi għal fiduċja reċiproka akbar u b'hekk tiġi ffaċilitata l-mobilità transfruntiera tal-apprendisti. L-objettiv ġenerali ta' din ir-Rakkomandazzjoni hu li tiżdied l-impjegabbiltà u l-iżvilupp personali tal-apprendisti u li tikkontribwixxi għall-iżvilupp ta' forza tax-xogħol b'ħiliet għolja u kkwalifikata, responsiva għall-ħtiġijiet tas-suq tax-xogħol. L-objettiv speċifiku hu li jiġi pprovdut qafas koerenti għall-apprendistati fuq il-bażi ta' fehim komuni ta' x'jiddefinixxi kwalità u effettività b'kont meħud tad-diversità u t-tradizzjonijiet tas-sistemi tal-edukazzjoni u tat-taħriġ vokazzjonali u l-prijoritajiet ta' politika fid-diversi Stati Membri. Din ir-Rakkomandazzjoni ma taffettwax il-kompetenzi tal-Istati Membri li jżommu jew jistabbilixxu dispożizzjonijiet aktar avvanzati għall-apprendistati minn dawk rakkomandati hawnhekk, lanqas li jżommu jew li jiżviluppaw forom oħra ta' tagħlim bbażat fuq ix-xogħol u/jew edukazzjoni u taħriġ vokazzjonali barra l-ambitu tar-Rakkomandazzjoni u li japplikaw għalihom, b'mod totali jew parzjali, il-kriterji stabbiliti hawn taħt. Jenħtieġ li f'konformità mal-leġislazzjoni nazzjonali u f'kooperazzjoni mill-qrib mal-partijiet ikkonċernati, l-Istati Membri jiżguraw li l-iskemi tal-apprendistati jkunu responsivi għall-ħtiġijiet tas-suq tax-xogħol u jipprovdu benefiċċji kemm għall-istudenti kif ukoll għall-impjegaturi, billi jibnu fuq il-kriterji għal apprendistati ta' kwalità u effettivi stabbiliti hawn taħt. Għall-finijiet ta' din ir-Rakkomandazzjoni u mingħajr ħsara għat-terminoloġija nazzjonali, l-apprendistati jinftehmu bħala skemi ta' edukazzjoni u taħriġ formali li jikkombinaw it-tagħlim fl-istituzzjonijiet tal-edukazzjoni jew tat-taħriġ b'tagħlim sostanzjali bbażat fuq xogħol f'kumpanniji jew postijiet tax-xogħol oħra, iwasslu għal kwalifiki rikonoxxuti f'livell nazzjonali, huma bbażati fuq ftehim li jiddefinixxi d-drittijiet u l-obbligi tal-apprendist, l-impjegatur u, fejn adatt, l-istituzzjoni tal-edukazzjoni u t-taħriġ vokazzjonali, u bl-apprendist li jkun imħallas jew b'xi mod jirċievi kumpens għall-komponent ibbażat fuq ix-xogħol. Qabel ma jibda l-apprendistat, jenħtieġ li jiġi konkluż ftehim bil-miktub li jiddefinixxi d-drittijiet u l-obbligi tal-apprendist, l-impjegatur, u fejn adatt l-istituzzjoni tal-edukazzjoni u t-taħriġ vokazzjonali, relatati mal-kundizzjonijiet tat-tagħlim u x-xogħol. It-twettiq ta' sett ta' eżiti ta' tagħlim komprensiv definit f'konformità mal-leġislazzjoni nazzjonali għandu jintlaħaq qbil dwaru mill-impjegaturi u l-istituzzjonijiet tal-edukazzjoni u t-taħriġ vokazzjonali u fejn adatt, it-trade unions. Dan għandu jiżgura bilanċ bejn ħiliet speċifiċi għall-impjieg, l-għarfien u l-kompetenzi prinċipali għat-tagħlim tul il-ħajja b'sostenn kemm għall-iżvilupp personali u l-opportunitajiet ta' karriera tul il-ħajja tal-apprendisti bil-ħsieb li jaddattaw għax-xejriet tal-karrieri li dejjem jinbidlu. Jenħtieġ li jinħatru ħarrieġa fi ħdan il-kumpanniji u dawn jingħataw il-kompitu li jikkooperaw mill-qrib mal-istituzzjonijiet tal-edukazzjoni u tat-taħriġ vokazzjonali u għalliema biex jipprovdu gwida lill-apprendisti u biex jiżguraw feedback reċiproku u regolari. Jenħtieġ li l-għalliema, il-ħarrieġa u l-gwidi, speċjalment f'kumpanniji mikro, żgħar u ta' daqs medju, jirċievu sostenn biex jaġġornaw il-ħiliet, l-għarfien u l-kompetenzi tagħhom bl-għan li jħarrġu lill-apprendisti skont il-metodi ta' tagħlim u taħriġ l-aktar aġġornati u skont il-ħtiġijiet tas-suq tax-xogħol. Parti sostanzjali tal-apprendistat, li jfisser tal-anqas nofsu, għandu jitwettaq fuq il-post tax-xogħol bl-opportunità fejn possibbli, li parti mill-esperjenza fuq il-post tax-xogħol tinkiseb f'pajjiż barrani. B'kont meħud tad-diversità tal-iskemi nazzjonali, l-għan hu li jsir progress gradwali lejn sitwazzjoni fejn dik il-parti tal-apprendistat tkun tikkonsisti f'tagħlim fuq il-post tax-xogħol. Jenħtieġ li l-apprendisti jitħallsu u/jew jirċievu kumpens, f'konformità mar-rekwiżiti nazzjonali jew settorjali jew mal-ftehimiet kollettivi fejn dawn ikunu jeżistu, u b'kont meħud tal-arranġamenti ta' qsim tal-ispejjeż bejn l-impjegaturi u l-awtoritajiet pubbliċi. Jenħtieġ li l-apprendisti jkunu intitolati għal protezzjoni soċjali, inkluża l-assigurazzjoni neċessarja f'konformità mal-leġislazzjoni nazzjonali. Jenħtieġ li l-post tax-xogħol ospitanti jikkonforma mar-regoli u mar-regolamenti rilevanti dwar il-kundizzjonijiet tax-xogħol, b'mod partikolari l-leġislazzjoni dwar is-saħħa u s-sikurezza. Jenħtieġ li jkun hemm fis-seħħ qafas regolatorju ċar u konsistenti bbażat fuq approċċ ta' sħubija ġust u ekwitabbli, inkluż djalogu strutturat u trasparenti bejn il-partijiet ikkonċernati rilevanti kollha. Dan jista' jinkludi proċeduri ta' akkreditazzjoni għal kumpanniji u għal postijiet tax-xogħol li joffru apprendistati u/jew miżuri oħra ta' garanzija tal-kwalità. Is-sħab soċjali, inkluż, fejn rilevanti, fil-livell settorjali, u/jew l-korpi intermedjarji, jenħtieġ li jkunu involuti fit-tfassil, fil-governanza u fl-implimentazzjoni tal-iskemi tal-apprendistati, f'konformità mas-sistemi nazzjonali tar-relazzjonijiet industrijali u mal-prattiki tal-edukazzjoni u tat-taħriġ. Sostenn finanzjarju u/jew mhux finanzjarju għandu jiġi previst, partikolarment għall-kumpanniji mikro, żgħar u ta' daqs medju li jippermettu apprendistati kosteffettivi għall-kumpanniji, b'kont meħud, fejn adatt, ta' arranġament ta' qsim ta' spejjeż bejn l-impjegaturi u l-awtoritajiet pubbliċi. Il-gwida għall-karrieri, il-mentoring u s-sostenn għall-istudent għandhom jiġu provduti qabel u matul l-apprendistat biex jiġu żgurati eżiti b'suċċess, biex jiġu evitati u jonqsu dawk li ma jkomplux kif ukoll jiġu sostnuti dawk l-istudenti biex jerġgħu jibdew il-perkorsi rilevanti tal-edukazzjoni u t-taħriġ. L-apprendistati għandhom jiġu promossi bħala perkors attraenti ta' tagħlim permezz ta' attivitajiet ta' sensibilizzazzjoni b'udjenza wiesgħa. Jenħtieġ li t-trasparenza tal-offerti ta' apprendistati u l-aċċess għal dawn fi ħdan u bejn l-Istati Membri jiġu żgurati, inkluż bis-sostenn ta' servizzi għall-impjiegi pubbliċi u privati kif ukoll korpi rilevanti oħra, u meta adatt, bl-użu tal-għodod tal-Unjoni bħall-EURES kif previst fir-regolament EURES. Fl-ambitu ta' din ir-Rakkomandazzjoni, għall-implimentazzjoni tagħha l-Istat Membri jenħtieġ li: Jippromwovu l-involviment attiv tas-sħab soċjali fit-tfassil, fil-governanza u fl-implimentazzjoni tal-iskemi tal-apprendistati, f'konformità mas-sistemi nazzjonali tar-relazzjonijiet industrijali u mal-prattiki tal-edukazzjoni u tat-taħriġ; Jiżguraw aċċess ugwali, jippromwovu bilanċ bejn is-sessi u jindirizzaw id-diskriminazzjoni fl-iskemi tal-apprendistati; Jinkludu l-miżuri ta' implimentazzjoni rilevanti fil-Programmi Nazzjonali ta' Riforma taħt is-Semestru Ewropew; Jieħdu kont ta' dan il-qafas meta jużaw fondi u strumenti tal-Unjoni Ewropea li jsostnu lill-apprendistati. Jenħtieġ li l-Kummissjoni tipprovdi s-sostenn neċessarju, inkluż bl-azzjonijiet li ġejjin: L-iżvilupp ta' sett ta' servizzi ta' sostenn għall-qsim tal-għarfien, għall-bini ta' netwerks u għat-tagħlim reċiproku biex jassistu lill-Istati Membri u lill-partijiet ikkonċernati rilevanti fl-implimentazzjoni ta' skemi tal-apprendistati f'konformità ma' dan il-Qafas. Dan għandu jinkludi l-ħtiġijiet ta' aktar taħriġ tal-għalliema u l-ħarrieġa ETV rigward l-innovazzjonijiet diġitali fl-apprendistati. Il-promozzjoni tal-eċċellenza u l-attrazzjoni tal-apprendistati, kif ukoll immaġni pożittiva fost iż-żgħażagħ, il-familji tagħhom u l-impjegaturi, permezz ta' kampanji ta' sensibilizzazzjoni bħall-Ġimgħa Ewropea tal-Ħiliet Vokazzjonali; L-għoti ta' sostenn għall-implimentazzjoni ta' din ir-Rakkomandazzjoni permezz tal-finanzjament rilevanti tal-Unjoni, f'konformità mal-qafas legali rilevanti; Monitoraġġ tal-implimentazzjoni ta' din ir-Rakkomandazzjoni bis-sostenn tal-Kumitat Konsultattiv tripartitiku dwar it-Taħriġ Vokazzjonali, billi jibnu fuq l-istrumenti ta' monitoraġġ eżistenti li jintużaw fil-qafas tas-Semestru Ewropew; Rapportar lill-Kunsill dwar l-implimentazzjoni ta' dan il-Qafas fi żmien tliet snin mid-data tal-adozzjoni tiegħu. Minbarra l-pubblikazzjoni fil-ĠU, huwa disponibbli aġġornament ta' kull xahar fuq is-sit web tad-Direttorat Ġenerali għall-Affarijiet Interni. Skond il-liġi tal-Estonja, persuni barranin li jaslu l-Estonja mingħajr ittra ta' stedina, fuq talba ta' xi gwardja uffiċjali tal-fruntiera, għandhom jipprovdu evidenza meta jidħlu fil-pajjiż li għandhom mezzi finanzjarji suffiċjenti sabiex ikopru l-ispejjeż taż-żjara tagħhom fl-Estonja u għal meta jħalluha. Mezzi finanzjarji suffiċjenti għall kull jum permess huma kkonsidrati li huma 0,2-il darba tas-salarju minimu fix-xahar implimentatati mill-Gvern tar-Repubblika, jiġifieri 100 EUR. Inkella, il-persuna li tagħmel l-istedina jkollha tieħu r-responsabbiltà għall-ispejjeż taż-żjara tal-barrani u tat-tluq tiegħu mill-Estonja. Dan l-avviż tikkonċerna l-impriżi li ġejjin: il-Carlyle Group ("Carlyle", l-Istati Uniti tal-Amerika), OTPP takkwista, fis-sens tal-Artikoli 3(1)(b) u 3(4) tar-Regolament dwar l-Għaqdiet, il-kontroll konġunt ta' ECG, flimkien ma' Carlyle, li diġà kellha l-kontroll uniku ta' ECG. Għalhekk, il-konċentrazzjoni tinvolvi bidla ta' kontroll fuq ECG minn kontroll uniku minn Carlyle għal kontroll konġunt minn Carlyle u OTPP. Il-konċentrazzjoni hija mwettqa permezz ta' xiri ta' ishma. L-attivitajiet kummerċjali tal-impriżi kkonċernati huma: OTPP hija korporazzjoni mingħajr kapital azzjonarju inkorporata skont it-Teachers' Pension Act (Ontario), li l-uffiċċju prinċipali tagħha u l-indirizz tan-negozju jinsabu f'Toronto, Ontario, il-Kanada. OTPP hija impenjata bl-amministrazzjoni tal-benefiċċji tal-pensjoni u l-investiment ta' assi ta' pjanijiet tal-pensjoni f'isem madwar 318 000 għalliem attivi u rtirati fil-Provinċja Kanadiża ta' Ontario; Carlyle hija maniġer ta' assi alternattivi fuq livell dinji, u tiġġestixxi fondi li jinvestu madwar id-dinja f'erba' dixxiplini ta' investiment: (i) Ekwità Privata Korporattiva; (ii) Assi Reali; (iii) Strateġiji tas-Suq Dinji; u (iv) Soluzzjonijiet; ECG (li qabel kienet Homair Investissement SAS) hija kumpanija stabbilita fi Franza u li hija attiva fis-settur tal-akkomodazzjoni turistika ta' barra. ECG toffri btajjel tal-mobile homes permezz ta' ħames marki (jiġifieri Homair, Eurocamp, Al Fresco, Roan u Go4Camp). ECG topera bejn wieħed u ieħor 20 000 unità ta' vaganza, li minnhom aktar minn 90 % huma djar mobbli. Dawn huma installati f'madwar 300 sit ta' kampeġġ, u li huma jew proprjetà tal-ECG jew tal-imsieħba, prinċipalment fi Franza, l-Italja, Spanja u l-Kroazja. Wara eżami preliminari, il-Kummissjoni tqis li t-tranżazzjoni notifikata tista' taqa' fil-kamp ta' applikazzjoni tar-Regolament dwar l-Għaqdiet. Madankollu, id-deċiżjoni finali dwar dan il-punt hija riżervata. Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja tiġi dejjem speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt: Il-Kroazja Kategorija 1.1 Laħam frisk (u l-ġewwieni) "Lička janjetina" huwa laħam miksub mill-qtil ta' ħrief li twieldu mill-ġens maskili u femminili ta' razza tan-nagħaġ awtoktona, il-Lika Curly ("Lička Pramenka"). Ħrief tar-razza Lika Curly li jintużaw għall-produzzjoni tal-"Lička janjetina" jinqatlu meta jkollhom età ta' bejn 90 u 160 jum u piż tal-ġisem ta' bejn 22 kg u 36 kg. Karkassa ppreparata għall-produzzjoni tal-"Lička janjetina" għandu jkollha piż li jvarja bejn 12 kg u 18 kg, u tul massimu ta' 80 cm. Il-laħam frisk tal-"Lička janjetina" ivarja minn aħmar qawwi għal kulur aħmar aktar intens u għandu struttura tal-muskoli delikata, b'depożiti sodi ta' xaħam ta' taħt il-ġilda u ta' xaħam vixerali, li huma bojod bi sfumatura safranija, u b'aroma intensa iżda mhux iż-żejjed, ta' laħam tal-muntun. Meta l-"Lička janjetina" jissajjar, ix-xaħam gradwalment idub u l-laħam isir immerraq u tari u jiżviluppa, u jiżviluppa togħma intensa iżda mhux iż-żejjed, ta' laħam tal-muntun; il-profil aromatiku tal-"Lička janjetina" fih komposti volatili (aldeidi, alkoħols, ketoni) mill-għalf tal-ħrief Lika Curly, li fih jiġu miżjuda speċijiet ta' pjanti mill-mergħat u l-bwar fiż-żona ġeografika fejn huwa mrobbi l-Lika Curly. Qabel it-tbiċċir, il-ħrief maħsuba għall-produzzjoni tal-"Lička janjetina" jiġu mitmugħa ħalib tan-nagħaġ (permezz tar-treddigħ), żwien, ħuxlief u taħlita ta' ċereali (ħafur, xgħir, segala, tritikal, qamħ u qamħirrun) matul ix-xitwa, u jinħarġu biex jirgħu matul is-sajf. Il-ħrief Lika Curly jqattgħu minimu ta' 30 jum jirgħu. It-trobbija, it-tgħammir u t-twelid tan-nagħaġ Lika Curly u t-trobbija u l-qatla tal-ħrief ta' dik ir-razza jridu jseħħu kollha fiż-żona ġeografika msemmija fil-punt 4. Il-"Lička janjetina" jitqiegħed fis-suq biss bħala karkassa sħiħa jew bħala nofs karkassa, friska, mingħajr il-partijiet t'isfel tar-riġel jew l-organi fil-kavitajiet addominali, tat-toraċi u tal-pelvi. Ir-ras, il-kliewi u x-xaħam tal-kliewi jiffurmaw partijiet integrali tal-karkassa. Il-"Lička janjetina" jiġi ttikkettat fil-biċċerija billi titqiegħed marka li ma titħassarx fuq il-ġnub, fuq l-ispalel jew mal-kustilji tal-karkassa mkessħa. Il-marka li ma titħassarx hija ta' forma ovali u tinkludi l-kelma "Lička", li tinsab fil-parti ta' fuq, l-indikazzjoni "žig klaonice" ["il-marka tal-biċċerija"] fin-nofs, u l-kelma "janjetina" fil-qiegħ. Iż-żona ġeografika ta' Lika tinsab f'żewġ reġjuni amministrattivi, fil-biċċa l-kbira tagħha fil-Kontea ta' Lika-Senj u f'parti iżgħar fil-Kontea ta' Zadar. Iż-żona li fiha jitrabba l-Lika Curly u fejn jiġi prodott il-"Lička janjetina" tkopri l-belt ta' Gospić u l-muniċipalitajiet ta' Donji Lapac, Karlobag, Lovinac, Perušić, Plitvička jezera, Udbina, Vrhovine, Senj, Brinje u Otočac fil-Kontea ta' Lika-Senj u Gračac fil-Kontea ta' Zadar. Qed tintalab il-protezzjoni għall-isem tal-prodott "Lička janjetina" minħabba r-reputazzjoni tal-prodott, li ġejja mill-kwalità tal-laħam u speċifikament minn tradizzjoni twila tat-trobbija tan-nagħaġ. Lika huwa reġjun kontinentali, imdawwar minn ktajjen ta' muntanji (il-muntanji ta' Velebit fin-Nofsinhar, il-muntanji ta' Velika Kapela fil-Punent, il-Muntanja Plješivica fil-Lvant u l-Muntanja Mala Kapela fit-Tramuntana) li fih għadd kbir ta' pjanuri karstiċi (jew "polje") (Gacko polje, Ličko polje, Krbavsko polje, Ličko Pounje, eċċ.). Huwa sit tal-produzzjoni agrikola; hemmhekk jiġu kkultivati ċereali (minbarra l-qamħirrun), li jintużaw primarjament bħala għalf għan-nagħaġ. Il-pjanuri karstiċi huma riżalt akkumulattiv tat-tip tettoniku. Il-forma tal-wiċċ tagħhom għandha influwenza pożittiva fuq l-istruttura tal-ħamrija. Jippredominaw ir-ramel tafli u l-ħamrija ramlija. Iż-żona ta' Lika għandha klima muntanjuża ħarxa b'perjodu ta' veġetazzjoni relattivament qasir. Fil-witat u l-pjanuri tagħha, it-temperatura medja f'Jannar tkun ta' madwar – 2 °C, u matul l-ewwel sitt xhur tas-sena t-temperatura minima tinżel taħt iż-0 °C. F'Lika, ir-riħ qawwi mill-Majjistral, u x-xtiewi twal, jaffettwaw il-kopertura tal-pjanti u l-kompożizzjoni u d-distribuzzjoni tal-komunitajiet ta' pjanti. Il-profil aromatiku tal-laħam tal-"Lička janjetina" huwa distint minħabba l-kompożizzjoni botanika tal-mergħat u l-bwar fejn jitrabbew il-ħrief ta' Lika. L-aroma tal-ħaruf tad-Dalmazja hija differenti għaliex il-kompożizzjoni botanika tal-mergħat u l-bwar hemmhekk hija differenti. Aktar minn 85 % tal-komposti volatili fil-profil aromatiku totali tal-laħam tal-"Lička janjetina" huma attribwiti lil aldeidi, lil alkoħols u lil ketoni. It-tliet komposti volatili l-aktar abbundanti fil-laħam tal-"Lička janjetina" huma l-eżanaldeid, l-etanol tal-akoħol u l-keton 2,3-ottanedion. Il-komposti volatili li huma l-iktar rappreżentattivi tal-influwenza tat-trobbija tal-annimali fil-mergħat huwa t-2,3-ottanedion. Ir-riċerka wriet li l-għalf, il-komunitajiet tal-pjanti tal-mergħat u l-bwar ta' Lika u l-kompożizzjoni tal-porzjon tal-għalf għandhom rwol vitali fid-determinazzjoni tal-profil aromatiku tal-"Lička janjetina". (it-tieni subparagrafu tal-Artikolu 6(1) ta' dan ir-Regolament) Klassi 1.2. Prodotti tal-laħam (imsajra, immellħa, affumikati, eċċ.) L-Indikazzjoni Ġeografika Protetta tal-"Lucanica di Picerno" hija riżervata għall-prodott tal-laħam ippreparat li jissodisfa l-karatteristiċi li ġejjin: Il-"Lucanica di Picerno" għandu forma karatteristika ta' "U". Il-piż tal-prodott ivarja bejn 250 gramma u 350 gramma. Id-dijametru tiegħu jvarja bejn 3,0 u 3,6 cm, filwaqt li t-tul ivarja bejn 20 u 35 cm. Il-Lucanica di Picerno maħsub għat-tqattigħ, jiżen sa 1,2 kg, b'dijametru bejn 3,0 u 3,6 cm, u tul ta' bejn 40 u 70 cm. Hija permessa varjanti pikkanti tal-prodott, fejn l-intensità perċepita tal-aroma tal-"bżar felfel" hija aktar qawwija, għalkemm l-aroma tal-"bużbież selvaġġ" trid tibqa' predominanti. Kontenut ta' xaħam bejn 18 u 35 %; Umdità bejn 35 u 50 %; Attività tal-ilma (Aw) massimu ta' 0,88; pH bejn 5,4 u 5,8. Mhuwiex aċċettat laħam li ġej minn: ħnieżer b'karatteristiċi sfavorevoli, b'referenza partikolari għall-ġene responsabbli għas-sindromu tal-istress tal-ħnieżer (PSS); tipi ġenetiċi u annimali meqjusa mhux konformi mal-ispeċifikazzjoni ta' dan il-prodott; annimali ta' razza pura fosthom il-Landrace Belġjana, il-Hampshire, il-Pietrain, id-Duroc u l-iSpotted Poland. Il-ħnieżer fi stat tajjeb ta' saħħa, jintbagħtu għat-tbiċċir mhux qabel ma jkollhom disa' xhur. Iċ-ċingjali u l-ħnieżer nisa ma jintbagħtux għat-tbiċċir. Barra minn hekk, il-karkassi li ma jkunux ġew żvinati kif suppost jew li juru sinjali ċari ta' mijopatija (PSE u DFD) jew sinjali evidenti ta' infjammazzjoni jew trawma, ma jistgħux jintużaw. Għall-produzzjoni tal-"Lucanica di Picerno" jistgħu jintużaw biss qatgħat bħall-ispalla (mingħajr għadam u nervituri), l-għonq, il-parti taħt l-ispalla, iż-żaqq, it-tarf tal-flett u l-perżut ikkapuljat. Fil-preparazzjoni tat-taħlita tal-laħam, huma permessi l-ingredjenti li ġejjin (espressi bħala perċentwal tal-piż totali tagħha): Melħ bejn 2,0 % u 2,5 %; Destrożju u Sukrożju sa massimu ta' 0,5 %. Għall-preparazzjoni tat-taħlita tal-laħam, huma permessi wkoll l-aġġuvanti, l-addittivi u l-preżervattivi li ġejjin: Nitrit tas-Sodju (E 250); Nitrit tal-Potassju (E 252): sa 0,10 g/kg; Aċidu askorbiku (E 300) sa 0,1 % jew Askorbat tas-sodju (E 301) sa 0,1 %. Fil-preparazzjoni tat-taħlita jistgħu jiġu miżjuda wkoll preparati ta' kulturi ta' mikrobi maħsuba biex jattivaw il-fermentazzjoni (starters mikrobiċi). Huma esklużi ingredjenti bħal ħalib, prodotti tal-ħalib u ingredjenti ta' OĠM. L-istadji kollha tal-produzzjoni tal-"Lucanica di Picerno", mit-tirqim tal-qatgħat tal-laħam sal-maturazzjoni tal-prodott, isiru fiż-żona ġeografika ddefinita. Il-"Lucanica di Picerno" jista' jiġi kkummerċjalizzat ippakkjat jew mhux ippakkjat: f'vakwu jew f'atmosfera rregolata, sħiħ, f'biċċiet jew fi flieli. It-tikketti jrid ikollhom fuqhom il-logo tal-"Lucanica di Picerno". ta' IĠP u s-simbolu Ewropew. Huwa permess l-użu ta' tags, siġilli u materjali oħra ta' informazzjoni, sakemm dawn ma jkollhomx skop ta' tifħir u ma jkunux maħsuba biex iqarrqu bil-konsumatur. Fuq it-tikketta jistgħu jidhru wkoll indikazzjonijiet oħra li jagħmlu riferiment għal kumpanji, ismijiet, ismijiet ta' ditti u marki privati, sakemm dawn ma jkollhomx skop ta' tifħir jew ikunu maħsuba biex iqarrqu bil-konsumatur. Dan huwa l-logo tad-denominazzjoni: It-talba għar-reġistrazzjoni tal-IĠP "Lucanica di Picerno" hija bbażata: fuq il-karatteristika tal-użu tal-bużbież selvaġġ fit-taħlita, li l-aroma tiegħu, minn analiżi sensorjali tal-prodott finali, tirriżulta predominanti fuq l-ingredjenti l-oħra; kif ukoll fuq il-karatteristtika tal-ipproċessar lokali. Il-"Lucanica di Picerno" ta' IĠP huwa tabilħaqq prodott skont il-metodi tradizzjonali u l-karatteristiċi tiegħu huma dovuti għal għadd ta' rabtiet mal-ambjent b'mod ġenerali u jinkludu l-fattur uman, il-metodu ta' preparazzjoni li ilu sekli sħaħ u l-mod kif dawn jinteraġixxu. L-ipproċessar fiż-żona kkonċernata għadda minn ġenerazzjoni għal oħra u mbagħad ġie żviluppat għarfien speċifiku bis-saħħa tal-produtturi lokali li maż-żmien irfinaw il-ħiliet tekniċi tagħhom fl-istadji differenti, jiġifieri: it-tindif, jew aħjar, il-qtugħ ta' partijiet mhux tajbin biex jintużaw bħalma huma n-nervituri, it-tessuti konnettivi, ix-xaħam artab; it-tnaqqis f'porzjonijiet żgħar u t-tħin tal-porzjonijiet tal-laħam li jinkisbu b'dan il-mod, il-ħwawar tat-taħlita, it-taħlita tiħalla toqgħod għal perjodu ta' bejn 4 u 24 siegħa biex l-ingredjenti jitħalltu flimkien b'mod ibbilanċjat; l-ippakkjar tat-taħlita f'budellat naturali li jagħti liz-zalzett il-forma klassika ta' "U". Il-"Lucanica di Picerno" għandu kulur aħmar skur u l-flieli tiegħu, li huma rotob u kompatti, jagħtu togħma intensa u predominanti ta' żerriegħa tal-bużbież flimkien mal-aroma mħawra tal-bżar iswed; dawn il-fatturi flimkien jikkontribwixxu għall-profil sensorjali distintiv tiegħu. Il-profil sensorjali karatteristiku ħareġ ċar minn analiżijiet li saru skont il-metodu "Flavour Profile", li juru kif, fuq skala ta' valutazzjoni lineari u mhux strutturata ta' 100, li tirrappreżenta l-intensità perċepita, l-aroma tal-"bużbież selvaġġ" tippredomina fuq l-aroma "mħawra" u tal-"bżar felfel". Għaldaqstant, l-għażla tal-ingredjenti, l-ewwel fosthom il-bużbież selvaġġ, flimkien mat-talent indiskutibbli fiż-żona tal-produzzjoni tal-laħam ippreparat, jikontribwixxu għall-ħolqien ta' prodott li huwa distingwibbli sew f'termini organolettiċi minn prodotti lokali oħrajn tal-istess tip. Il-karatteristiċi klimatiċi taż-żona tipika tal-Appennino Lucano, li jikkonsistu minn sjuf sħan u xotti segwiti minn staġuni b'ħafna xita, u xhur tax-xitwa ħafna drabi bil-borra. Dawn il-kundizzjonijiet tat-temperatura u tal-umdità huma l-fatturi prinċipali li jiffavorixxu t-tkabbir eżuberanti tal-bużbież, ingredjent li tradizzjonalment jintuża għall-produzzjoni tal-"Lucanica di Picerno". Fil-fatt, ir-riċetta minn Picerno, li toriġina mit-tradizzjoni popolari tar-raħħala, tinvolvi l-użu ta' dan it-taħwir fi proporzjon ta' madwar mitt żerriegħa għal kull kilo ta' taħlita ta' laħam, li b'hekk jenfasizza l-aspett partikolari ta' dan il-prodott. Ta' minn jinnota li f'Picerno kien jeżisti suq veru u proprju tal-bużbież selvaġġ. Iż-żerriegħa ta' din il-pjanta aromatika perenni qadima kienet tinġabar u tinbiegħ minn persuni anzjani. Bħalissa l-bużbież selvaġġ jinkiseb ġeneralment, iżda mhux neċessarjament, miż-żona ġeografika definita. Barra minn hekk, il-mod kif iz-zalzett tal-"Lucanica di Picerno" jiġi tradizzjonalment imdendel fuq xtellieri matul il-maturazzjoni jagħtih il-forma karatteristika ta' "U" li għadha tiddistingwi l-prodott sal-lum il-ġurnata. Il-produzzjoni tal-"Lucanica di Picerno" għandha għeruq sodi fiż-żona, kif turi biċ-ċar il-preżenza ta' bosta operaturi li, skont il-metodi artiġjanali użati mill-antenati tagħhom, joqogħdu partikolarment attenti meta jagħżlu u jipproċessaw il-laħam u jimmaturaw iz-zalzett, biex b'hekk joħolqu prodott tipiku u jikkonfermaw ir-rabta li tgħaqqad il-produzzjoni tal-"Lucanica di Picerno" mill-oriġini tiegħu sal-lum il-ġurnata. (it-tieni subparagrafu tal-Artikolu 6(1) ta' dan ir-Regolament) It-test ikkonsolidat tal-ispeċifikazzjoni tal-prodott jista' jiġi kkonsultat fuq dan is-sit web: